Ma sterf voor seun se troue | Netwerk24
Deur Nolan Venter 26 Maart 2020 23:53
Felicity Jenniker (regs)
Wat veronderstel was om 'n gelukkige geleentheid te wees, het verlede Saterdagoggend 'n slegte nadraai gehad toe die ma van die bruidegom slegs enkele ure voor sy troue dood is.
Felicity Jenniker is Saterdag omstreeks 05:30 oorlede, vermoedelik aan 'n hartaanval. Sy was 78 jaar oud. Volgens 'n familielid, Marjorie Fester, het Jenniker uitgesien na die troue van haar jongste seun. Die tragedie het in Hogsback afgespeel, waar die troue sou plaasvind.
Jenniker en haar man, Heugh, het Vrydagaand in een van die hutte oorgeslaap. Gedurende die nag het sy gekla van erge borspyne. Toe die gesin uiteindelik Saterdagoggend besluit om haar na die dokter te neem, het sy inmekaargesak en in die voertuig gesterf.
Haar seun, Giovanni en sy bruid, Tatum, is later die dag in die eg verbind deur Giovanni se ouer broer, 'n Anglikaanse priester. Benewens Heugh laat Jenniker 'n dogter en twee seuns agter.